Reputatul cercetător Yoshihiro Ohmiya din Japonia va susține în cadrul ICUB conferința “Eukaryotic cell engineering for immune response evaluation: illuminating cells for smart screening of bioactive compounds”

Marți, 6 iunie 2023, începând cu ora 15:00, Dr. Yoshihiro Ohmiya, cercetător senior prim în cadrul AIST (Institutul Național de Științe Industriale și Tehnologie – Japonia), va susține conferința “Eukaryotic cell engineering for immune response evaluation: illuminating cells for smart screening of bioactive compounds”. 
Evenimentul va avea loc la Grădina Botanică “Dimitrie Brandza” a Universității din București (Aleea Portocalelor 1-3, clădirea administrativă, corp B).
În cadrul prezentării sale, Dr. Yoshihiro Ohmiya va discuta principiul unor metode de bioluminiscență și utilitatea acestora pentru identificarea unor noi compuși naturali bioactivi.
Rezumatul complet al prezentării, precum și alte detalii despre acest eveniment organizat de ICUB sunt disponibile aici.

Yoshihiro Ohmiya a urmat un masterat în științe și un doctorat în biochimie și știința materialelor în cadrul Universității Gunma (Japonia). În 1990, Dr. Ohmiya și-a continuat studiile cu un program post-doctoral la Institutul de Bioștiințe din Osaka. În 1996, a devenit conferențiar universitar în Departamentul de Educație al Universității Shizuoka. În 2001 a fost recrutat de către Institutul Național de Științe Industriale și Tehnologie (AIST) în vederea conducerii grupului de cercetare în biodinamică și a coordonat programul de cercetare fundamentală în bioluminiscență. În perioada 2006-2009 a fost și profesor în Departamentul de Fotobiologie al Școlii de Medicină din cadrul Universității Hokkaido. Între 2012 și 2018 a fost director al Institutului de Cercetare Biomedicală (BRI) din cadrul AIST și a coordonat cercetarea elementară și aplicată în domeniul biomedical. Începând cu 2019 este cercetător senior prim în cadrul BRI. Este co-autor a peste 180 de articole de cercetare în reviste recenzate de experți în domeniu, peste 60 de recenzii și capitole de cărți și peste 40 de patente. A fost editor al Journal of Bioluminescence and Chemiluminescence “Luminescence” și președinte al Societății Interne de Bioluminiscență și Chimioluminiscență din Japonia. Este profesor emerit al VISTEC (Thailanda) și profesor invitat al Universității din București, al OIT (Institutul de Tehnologie Osaka) și al Universității Tottori.
